Երբ սկսվում է Հայրենական Մեծ պատերազմը, նա ստիպված վերադառնում է հայրենիք: 1942թ. ավարտում է Երեւանի կոնսերվատորիանՙ վոկալի անվանի պրոֆեսոր Նադեժդա Կարդյանի մոտ: Քսենյա Դորլիակի եւ Նադեժդա Կարդյանի սանը մասնագիտական հրաշալի կրթություն է ստանում: Ավագ Պետրոսյանը, որ բնությունից օժտված էր գեղեցիկ ու հզոր ձայնով եւ վառ երաժշտականությամբ, շատ արագ տիրապետում է վոկալ արվեստի վարպետության գաղտնիքներին: Նրա ձայնի յուրահատուկ թավշյա երանգը, որ առլեցուն էր զգայական ջերմությամբ, լավագույնս էր արտահայտում ազգային երգարվեստի նրբերանգները: Դեռեւս Մոսկվայում ուսանելու տարիներին Ավագ Պետրոսյանը ոչ միայն մենահամերգներ է ունեցել երկրի մայրաքաղաքի ամենանշանավոր դահլիճներում, այլեւ ելույթներՙ Խորհրդային Միության մշակույթի ականավոր վարպետների հետ միասին: Ի թիվս արեւմտաեվրոպական եւ ռուսական դասականների ստեղծագործությունների, նա մշտապես կատարում է հայ կոմպոզիտորների երգեր, այսպիսով հիմք դնում ազգային հարուստ իր երգացանկին: